
Geoparcurile Internaționale UNESCO Țara Hațegului și Ținutul Buzăului s-au bucurat de apreciere la Târgul de Turism al României

De curând, Geoparcurile Internaționale UNESCO Țara Hațegului și Ținutul Buzăului, precum și geoparcurile aspirante UNESCO Oltenia de sub Munte și Carpaterra, au participat la Târgul de Turism al României ca parte a Rețelei geoparcurilor din România.
Odată cu această participare la eveniment, geoparcurile din România au înregistrat mai multe premiere.
Astfel, este pentru prima dată când teritoriile geoparc cu recunoaștere UNESCO și cele aspirante la acest statut au participat împreună la cel mai important eveniment de promovare a turismului la nivel național. 
Geoparcurile Internaționale UNESCO Țara Hațegului și Ținutul Buzăului, împreună cu geoparcurile aspirante – Oltenia de sub Munte și Carpaterra, precum și noua inițiativă geoparc – Dobrogea Chimerică au reprezentat la acest eveniment Forumul Național al Geoparcurilor prin Rețeaua Geoparcurilor din România. 

Găzduirea geoparcurilor și destinațiilor ecoturistice la standul Ministerului Antreprenoriatului și Turismului a fost, de asemenea, o premieră și demonstrează faptul că ofertele de slow tourism încep să câștige tot mai mult teren și în țara noastră. 

Totodată, prezența Rețelei Geoparcurilor din România la Târgul de Turism a adus în atenție importanța Universității din București ca generator de experiență în construirea și susținerea de teritorii coerente în măsură să obțină recunoașterea UNESCO. 

„Pentru geoparcurile din România, participarea la Târgul de Turism al României a fost o oportunitate de a atrage atenția asupra alternativelor pe care le reprezintă geo și ecoturismul la nivel național. Este acel turism de descoperire în măsură să creeze emoție și dorința de a reveni. Fiecare geoparc are particularitățile sale și dezvăluie propriile capitole din povestea Planetei Pământ. 
Însă, pentru ca geoparcurile să prindă viață, trebuie să fie teritorii coerente, foarte bine documentate științific. Din acest motiv, noi am reprezentat la acest important eveniment național nu doar geoparcurile. Am reprezentat în egală măsură Universitatea din București ca instituție de știință generatoare de geoparcuri și județele Hunedoara, Buzău, Vâlcea, Brașov și Tulcea pe teritoriile cărora geoparcurile propun un model de dezvoltare durabilă adaptat specificului local”, a subliniat lect. univ. dr. Alexandru Andrășanu, directorul Departamentului de Geologie din cadrul Facultății de Geologie și Geofizică a Universității din București, directorul Geoparcului Internațional UNESCO Țara Hațegului și președinte al Forumului Geoparcurilor din România.

Ateliere de olărit, de țesut, de realizat opinci și de creat mărțișoare
Pe toată perioada de derulare a Târgului de Turism al României, standul care a găzduit geoparcurile și cele șapte destinații ecoturistice a fost vizitat de sute de persoane.
Printre ele s-au numărat tour operatori și reprezentanți ai companiilor care activează în domeniul turismului interesați să identifice modalități de colaborare în vederea organizării de excursii în geoparcuri. Lor li s-au adăugat familii dornice să găsească noi destinații de turism de aventură și descoperire. 
Experiențele de realitate virtuală și augmentată au completat atelierele de olărit, de țesut, de realizat opinci și de creat mărțișoare și au contribuit în mare măsură la promovarea geo și ecoturismului ca alternativă la turismul de masă. 
Mai multe informații despre participarea Geoparcurilor Internaționale UNESCO Țara Hațegului și Ținutul Buzăului la Târgul de Turism al României pot fi consultate aici. 

